A4-0080/98

Päätöslauselma vuonna 1997 pidetyn AKT:n ja EU:n yhteisen edustajakokouksen tuloksista

Euroopan parlamentti, joka

- ottaa huomioon yhteisen edustajakokouksen Brysselissä (maaliskuussa 1997) ((EYVL C 308, 9.10.1997.)) ja Loméssa (lokakuussa 1997) pidetyissä 24. ja 25. täysistunnoissa hyväksymät päätöslauselmat,

- ottaa huomioon yhteisen edustajakokouksen lokakuussa 1997 suurella ääntenenemmistöllä hyväksymän yleiskertomuksen,

- ottaa huomioon kehitys- ja yhteistyövaliokunnan mietinnön (A4-0080/98),

A. katsoo, että Euroopan parlamentin kanta yhteisen edustajakokouksen toiminnasta ja päätöslauselmista edesauttaa Euroopan unionin kehitysapupolitiikan johdonmukaisuutta ja yhteinen edustajakokous voi osaltaan vaikuttaa AKT-valtioiden kanssa tehtävän eurooppalaisen yhteistyön peruskysymysten tutkimiseen,

B. ottaa huomioon tulevat neuvottelut kehitysyhteistyön jatkamisesta AKT-maiden kanssa ja Euroopan parlamentissa tästä aiheesta alkaneet keskustelut;

1. Panee merkille tärkeän panoksen, josta yhteinen edustajakokous vastaa Lomén yleissopimuksen institutionaalisessa rakenteessa ja pohjoisen ja etelän välisessä vuoropuhelussa, ja kannattaa mainitun edustajakokouksen tehtävien institutionaalista riippumattomuutta;

2. Toistaa pyyntönsä, että Euroopan kehitysrahasto sisällytettäisiin talousarvioon, jotta parlamentti voisi tosiasiallisesti valvoa sekä sen määrärahojen myöntämistä että niiden toteuttamista;

3. Viittaa kehitysmaiden pakottaviin ongelmiin ja näiden maiden ja teollisuusmaiden väliseen keskinäiseen riippuvuuteen sekä tästä seuraavaan solidaarisen käyttäytymisen välttämättömyyteen; vahvistaa ennallaan olevan sitoutumisensa kehitysmaiden suhteen erityisesti väistämätöntä globalisaation etenemistä ja lisääntyviä liberalisointipyrkimyksiä ajatellen;

4. Toteaa, että keskeisissä YK-konferensseissa hyväksytyt hankkeet ja toimintasuunnitelmat on pantu riittämättömästi täytäntöön, ja pyytää näin ollen, että sekä meneillään että suunnitteilla oleva Lomé-yhteistyö sovitetaan johdonmukaisesti näihin vaatimuksiin;

5. Aikoo toteuttaa toimenpiteitä sen varmistamiseksi, että uusissa neuvotteluissa suhteista AKT-maihin otetaan täydellisesti huomioon kehitysyhteistyön johdonmukaisuuden ja tehokkuuden periaatteet ja että tulevaisuudessa huomioidaan erityisesti kehityspoliittisten aloitteiden autonominen asema YUTP:ssa;

6. Ilmaisee jälleen kerran toivomuksensa, että edustajakokous voisi vuonna 1997 pitämänsä istunnot ja parlamentin 2. lokakuuta 1997 komission vihreästä kirjasta Euroopan unionin ja AKT-maiden välisistä suhteista 2000-luvun alussa - uuden kumppanuuden tuomista haasteista ja mahdollisuuksista antama päätöslauselma (KOM(96)0570 - C4-0639/96) ((EYVL C 325, 27.10.1997, s. 28.)) huomioon ottaen ilmaista kantansa vihreässä kirjassa mainituissa ja tämän vuoden syyskuussa alkaviksi suunnitelluissa neuvotteluissa, jotka koskevat EU:n ja AKT-valtioiden yhteyksiä tulevaisuudessa;

7. Korostaa yhteisen edustajakokouksen ainutlaatuisuutta demokraattisesti oikeutettuna elimenä, johon AKT-maiden ja Euroopan parlamentin edustajat osallistuvat samanvertaisina; korostaa merkitystä, joka sen tahdonilmaisuilla tämän vuoksi on, ja kiinnittää huomiota voimassa oleviin työjärjestyksen määräyksiin (15 artiklan 4 kohta);

8. Katsoo, että on syytä määrätä merentakaisten maiden ja alueiden edustajien osallistumisesta AKT:n ja EU:n yhteisen edustajakokouksen istuntoihin myöntämällä heille esimerkiksi pysyvien tarkkailijoiden asema;

9. Ottaen huomioon tiettyjä AKT-maiden ja EU:n välisiä erityisen ristiriitaisia päätöslauselmaehdotuksia koskevat näkökantaerot, jotka ilmaistiin 25. edustajakokouksessa toimitetussa äänestyksessä, kehottaa edustajakokouksen työvaliokunnan jäseniä tutkimaan mahdollisia vaihtoehtoja tällä hetkellä voimassa olevalle, 7 kohdassa mainittuun äänestyskäytännölle ja harkitsemaan erityisesti yhden ainoan valitsijakunnan muodostamista, jonka jäsenet toimittavat yhdessä tapauksesta riippuen avoimen tai suljetun äänestyksen luomatta kuitenkaan eroja AKT-valtioiden ja Euroopan parlamentin edustajien välille;

10. Panee tässä yhteydessä merkille päätöslauselmat taloudellisen epävakauden vähentämisestä sekä ristiriitojen rauhanomaisesta ratkaisemisesta ja hyväksyy köyhyyden ja ristiriitojen syntymisen syistä tehdyn analyysin sekä ehdotukset näiden vähentämiseksi ja torjumiseksi;

11. Yhtyy ilmastonmuutoksesta annetussa päätöslauselmassa esitettyyn käsitykseen tämän koko ihmiskuntaa uhkaavan ilmiön syistä ja pitää päätöslauselmaan sisältyviä vaatimuksia yhteisen toiminnan perustana;

12. Kehottaa yhteisen edustajakokouksen työvaliokuntaa pyytämään, että komissio ilmaisee kantansa yleisesittelijän kertomukseen, sen jälkeen kun se on hyväksytty, aina kirjallisesti, ja ottamaan tämän kirjallisen kannanoton yhteisen edustajakokouksen seuraavan istunnon esityslistalle kyseisten kertomusten laadukkaan arvioinnin takaamiseksi;

13. On AKT-maiden useissa kaupungeissa vallitsevat huolestuttavat olosuhteet huomioon ottaen yhtä mieltä yhteisen edustajakokouksen johtopäätöksistä, joissa vaaditaan laajaa, johdonmukaista ja kestävää kaupunkikehityspolitiikkaa, ja kehottaa komissiota kiinnittämään erityistä huomiota näihin pikaisia toimia vaativiin ongelmiin;

14. Korostaa, että kaikissa kehityspoliittisissa toimenpiteissä on kiinnitettävä huomiota ympäristön suojeluun tai jälleenrakentamiseen, erityisesti ilman ja veden pilaantumisen estämiseen ja jätehuoltoon sekä ympäristöä säästävien uusiutuvien energialähteiden käytön edistämiseen;

15. Pitää erittäin tärkeänä torjua asianmukaisella tavalla ilmastonmuutoksen seurauksia, kuten aavikoitumista ja kuivuutta, sekä luonnonkatastrofeja, jotka uhkaavat pieniä saarivaltioita, mikä edellyttää myös, että pohjoisella pallonpuoliskolla muutetaan elämäntapaa ja lopetetaan luonnonvarojen tuhlaaminen;

16. Toistaa, että naisten oikeuksien lujittaminen ja naisten asianmukainen osallistuminen kaikkeen poliittiseen päätöksentekoon on perustava edellytys edistymiselle kehityspolitiikassa ja prosessi, johon on sisällyttävä erityisesti seuraavia osatekijöitä: luku- ja kirjoitustaito-ohjelmat, pääsy osalliseksi peruskoulutuksesta ja perusterveydenhuoltopalveluista, erityisesti lisääntymisterveyden säilyttämiseen tai palauttamiseen tähtäävistä palveluista, ja osallistuminen palkkatyöhön virallisella ja ei-virallisella sektorilla;

17. On huolissaan lukuisista Afrikan mantereella esiintyvistä ristiriidoista ja sisällissodista ja pitää tässä yhteydessä myönteisenä yhteisen edustajakokouksen hyväksymiä päätöslauselmia useiden Suurten järvien alueen maiden, Sudanin, Brazzavillen Kongon, Sierra Leonen, Angolan ja Somalian tämänhetkisten ristiriitojen ja poliittisten ongelmien ratkaisemisesta;

18. Pitää valitettavana, että Brysselissä pidetyn täysistunnon aikana ilmaistu yhteisen edustajakokouksen selkeä kanta Nigerian vallanpitäjien tekemiin valtaviin ihmisoikeusloukkauksiin alkoi Lomén täysistunnossa horjua AKT-maiden puolella; pahoittelee myös sitä, että useimmat AKT-valtioiden edustajat eivät katsoneet sopivaksi äänestää Togoa ja Kongon demokraattista tasavaltaa koskevien päätöslauselmien puolesta;

19. Katsoo, että kumppanit AKT-puolella olisi saatava todella ymmärtämään, että Euroopan parlamentti pitää demokratiaa ja oikeusvaltion periaatetta rauhanomaisen rinnakkaiselon ja talouden jatkuvan edistyksen ehdottomana edellytyksenä; viittaa 13. kesäkuuta 1997 neljännen Lomén yleissopimuksen 366 a artiklan täytäntöönpanomenettelystä antamassaan päätöslauselmassa (KOM(96)0069 - C4-0045/97 - 96/0050(AVC)) ilmaisemaan kantaan ((EYVL C 200, 30.6.1997, s. 256.)) ja korostaa, että kehitysyhteistyön jatkamisen julkinen tuki edellyttää osapuolten yksimielisyyttä näistä vähimmäisvaatimuksista;

20. Suhtautuu myönteisesti kansainvälisen yleissopimuksen tekemiseen jalkaväkimiinojen kieltämiseksi yhteisen edustajakokouksen 24. täysistunnossaan esittämien vaatimusten mukaisesti; ilmaisee kannattavansa myös sitä, että sotilaallisiin kuluihin AKT-maissa varatut budjettimäärärahat rajataan 1 prosenttiin kyseisten maiden BKTL:sta;

21. Luottaa siihen, että menestys, jonka James Baker näyttää saavuttaneen Länsi-Saharan välittäjänä, mahdollistaa kansanäänestyksen pitämisen itsemääräämisoikeudesta tyydyttävissä olosuhteissa ja Yhdistyneiden kansakuntien määrittämien periaatteiden mukaisesti;

22. Korostaa, että yhteisen edustajakokouksen täysistuntopaikan valinta merkitsee arviota kulloisistakin vallanpitäjistä, ja pyytää AKT-edustajakokousta ottamaan täydellisesti huomioon demokratian ja oikeusvaltion periaatteet täysistuntopaikasta päätettäessä;

23. Ehdottaa komissiolle, että se nopeuttaa nykyistä hankettaan sellaisen yksikön perustamiseksi, jonka tehtävänä on hallinnoida yhteensovitetusti kolmansille maille (joista suurin osa on AKT-maita) annettavaa tukea;

24. Kehottaa puhemiestään välittämään tämän päätöslauselman yhteiselle edustajakokoukselle, AKT-EU-neuvostolle, Euroopan unionin jäsenvaltioiden hallituksille, AKT-valtioiden hallituksille ja parlamenteille, neuvostolle ja komissiolle.